เกาหลีใต้เผยหนี้เสียพุ่งสูงสุดในรอบ 15 ปี เหตุบริษัทเอกชนปรับโครงสร้าง
เกาหลีใต้เผยหนี้เสียพุ่งสูงสุดในรอบ 15 ปี เหตุบริษัทเอกชนปรับโครงสร้าง
2 มิ.ย. 2559

สำนักงานกำกับดูแลด้านการเงินของเกาหลีใต้ (FSS) เปิดเผยว่า เงินกู้ที่ไม่ก่อให้เกิดรายได้ (NPL) ในภาคธนาคารของเกาหลีใต้ ปรับตัวเพิ่มขึ้นแตะระดับสูงสุดในรอบ 15 ปี จากการปรับโครงสร้างองค์กรของอุตสาหกรรมการขนส่งทางเรือและการต่อเรือ โดยทางรัฐบาลเป็นแกนนำในการปรับโครงสร้าง
ทั้งนี้ ตัวเลข NPL ในภาคธนาคารของเกาหลีใต้ ณ สิ้นเดือนมี.ค.พุ่งแตะ 31.3 ล้านล้านวอน (2.63 หมื่นล้านดอลลาร์สหรัฐ) เพิ่มขึ้น 1.3 ล้านล้านวอน จากช่วง 3 เดือนก่อนหน้า หรือเพิ่มขึ้น 6.6 ล้านล้านวอนเมื่อเทียบกับช่วงเวลาเดียวกันของปีที่แล้ว ทำสถิติเพิ่มขึ้นยาวนานที่สุดนับตั้งแต่ ณ สิ้นเดือนมี.ค.ปี 2544
สาเหตุที่ทำให้ตัวเลข NPL พุ่งขึ้นนั้น มาจากการปรับโครงสร้างองค์กรของอุตสาหกรรมการขนส่งทางเรือและการต่อเรือซึ่งนำโดยรัฐบาล เพื่อรับมือกับการขาดทุนและยอดสั่งซื้อที่ชะลอตัวลง อันเนื่องมาจากภาวะซบเซาของเศรษฐกิจทั่วโลก 